Ouers sterf ook toe hulle 11-jarige uit vulkaan wou redReddingsbeamptes by die toneel waar drie persone, insluitend ‘n 11-jarige seun, in ‘n krater geval en gesterf het Foto: Ciro Fusco/ANSA via AP Drie persone, ŉ 11-jarige seun en sy ouers, is dood toe hulle in kokende modder in ŉ vulkaniese krater in Italië geval het. Die gesin het die vulkaniese krater Solfatara in Pozzuoli, ŉ stad in Italië naby Napels, besoek. Solfatara, ŉ vlak vulkaniese krater, is ŉ toeriste-aantreklikheid. Die gesin het die krater Dinsdag besoek toe die seun ŉ afgesperde gebied betree, gegly en in ŉ drie meter diep gat ingeval het, het die Italiaanse nuusagentskap ANSA berig. Sy pa en ma het hom probeer red en het ook in die gat geval. Nog ŉ lid van die gesin, ŉ sewejarige seun, was daar naby. Hy het nie die afgesperde gebied betree nie. Volgens owerhede is hy in die veiligheid van maatskaplike werkers geplaas totdat sy ouma en oupa opdaag. Vincenzo Figliolia, burgemeester van Pozzuoli, het sy skok uitgespreek oor die tragedie. “Dit is ŉ oomblik van diepe hartseer vir ons almal,” het hy op Facebook gesê. Die slagoffers, Massimiliano Carrer (45), Tiziana Zaramella (42) en hul seun Lorenzo van Meolo, ŉ dorp in die noorde van Italië, het die vulkaan besoek, berig ANSA. Dit is nog nie duidelik of hulle dood is weens die warm lawa en of hulle omgekom het weens die swaelgasse uit die dormante vulkaan nie. Die Associated Press berig swaar reën het moontlik ook ŉ rol gespeel en openinge op die krater se oppervlak veroorsaak. Figliola het Woensdag ŉ dag van rou aangekondig vir die gesin en vlae sal halfstok hang in die land. Hy het skole en kantore aangemoedig om ook ŉ oomblik van stilte te hou. Diego Vitagliano, ŉ ooggetuie, het gesê hy het gesien die sewejarige huil en roep om hulp. “Ek het nie gedink ek sou só iets ooit sien gebeur nie. Ek bly dink aan die gesin en die arme kind wat om hulp geroep het,” het hy aan die koerant La Repubblica gesê. Alhoewel die Solfatara-terrein privaat besit word, monitor geoloë deurgaans die gebied se temperatuur en gasse, berig AP. Kennisgewingborde waarsku toeriste in verskeie tale van die kokende temperatuur en stoom van tot 160°C. Die laaste uitbarsting in die gebied was tydens ŉ week in 1538. Wetenskaplikes het verlede jaar gewaarsku dat die vulkaan moontlik weer ŉ uitbarsting kan hê, berig Washington Post. -Washington Post